Martin Lidegaard (RV), 2005-05-17:
Nu tror jeg, det må være op til offentligheden at vurdere, hvem det er, der har brugt weekenden på gimmicks.
Jeg synes i hvert fald, at statsministerens udmelding om forhandlingsevnen hos oppositionen ikke er, hvad jeg vil kalde en statsminister værdig, hvis det, man altså ønsker, er et forlig.
Der ligger en forhandlet aftale på skrift.
Det er meget præcist defineret.
Det er muligt, at det ikke kan blive til et forlig, men man kan i hvert fald ikke påstå, at der ikke ligger et seriøst bud fra oppositionen og i øvrigt fra den ansvarlige minister på området.
Vi har sat os ned hos de centrale forhandlere, som vi blev bedt om, og for en måned siden har vi afleveret punkter.
Vi fik besked om, at de vendte tilbage ugen efter, og der er intet sket siden.
Det er da i hvert fald ikke os, der i den sammenhæng ikke har leveret noget, og i øvrigt er det heller ikke fagministeren.
Hvem er det så?
Den præcise forretningsgang hos transportministeren kender jeg ikke.
Men det, der er det afgørende, og det, hr. Martin Lidegaard også godt ved, er, at det her er et samlet aftalekompleks.
Det er én kommunalreform.
Det er også derfor, det har været aftalt med S og R forud for Kristi himmelfart-ferien, at vi nu havde brug for at få nogle mere præcise meldinger de steder, hvor vi ikke havde præcise meldinger.
Det er da kun glædeligt, hvis der allerede på det tidspunkt, hvor vi holdt det møde, var præcise meldinger på transportministerens område.
Det tror jeg såmænd gerne der var, men det generelle billede var, at vi havde brug for at få mere præcise meldinger.
Det er jo også derfor, at det på det møde i god ro og orden blev aftalt, at nu måtte de to partier hen over Kristi himmelfart-ferien gøre sig deres prioriteringer klar, altså prioritere, hvilke ønsker man lægger mest vægt på i de forskellige lovforslag i en verden, hvor man ikke kan få det hele, gøre regeringen bekendt med det, således at vi i denne uge – altså i den uge, der nu er startet – kunne geare forhandlingerne op.
Det var sådan, det blev aftalt for 14 dage siden.
Oppositionen skulle gøre sine meldinger klar hen over Kristi himmelfart-ferien, regeringen skulle bruge sidste uge på at cleare af internt med vores arbejdsprocesser, og så skulle der forhandles intenst.
Det er sådan, det har været aftalt.
Det eneste nye er i virkeligheden, at S og R vælger at lave stor mediegimmick og ståhej ud af det i torsdags, samme dag, hvor man så i øvrigt løber fra en aftale, man har indgået med skatteministeren.
Hermed sluttede spørgsmålet.
Det, der undrer mig, er, at regeringen har så travlt med at udstille os som dem, der ikke kommer med præcise forslag, når ministeren lige kan bekræfte, at for en måned siden lå der præcise forslag på trafikområdet.
Jeg kan så tage som et andet eksempel, at vi allerede under førstebehandlinger på miljøområdet meget præcist hev to til tre områder frem, bl.a. naturbeskyttelse, vand, hvor vi var parat til at indgå i realitetsforhandlinger.
Det, der forundrer mig, er, at regeringen har det så dårligt med processen, at den åbenbart skal til at tørre det af på os, at den ikke er i stand til at køre de her forhandlinger videre.
Det er det, der har undret mig, for det er da klart, at når man har valgt at lave en fast aftale med Dansk Folkeparti, så kan man selvfølgelig ikke rykke i den, hvis Dansk Folkeparti ikke ønsker det.
Det synes jeg er helt logisk.
Men er det ikke rigtigt, at for en måned siden lå der konkrete aftaler på trafikområdet, og for en måned siden anviste vi tre områder på miljøområdet, hvor vi gerne ville forhandle yderligere, og at der ikke er sket noget som helst siden?
Vi synes altså, at oppositionen fint udstiller sig selv, så det behøver vi sådan set ikke bruge vores tid på.
Det er sådan set S og R, der har valgt i torsdags at lave et eller andet mediestunt ud af noget, der egentlig var aftalt som en proces.
Hvis hr. Martin Lidegaard går til sit partis leder og kommunalordfører – det er to personer: leder og kommunalordfører – så vil han der få bekræftet, at der blev holdt et møde hos mig i dagene op til Kristi himmelfart-ferien, hvor det blev aftalt med henblik på at komme videre i den her proces
, at de to partier hver for sig eller sammen, for Det Radikale Venstre har jo altså valgt at være i lommen på Socialdemokratiet, det har jeg været inde på tidligere, præciserede over for de enkelte ministre, hvad det var for nogle ting, de i særlig grad var på jagt efter.
Det har vi da så siddet og ventet på.
Det er da ikke vores valg at lave en mediegimmick ud af det frem for bare at aflevere et stykke hvidt papir med fire punkter på mit kontor.
Det er da Det Radikale Venstre, der har valgt at gøre en mediegimmick ud af det og gå ud og kritisere regeringen for ikke at være lydhør.
Det klinger jo hult, og det er også derfor, at vi ikke behøver at bruge store kræfter på at udstille nogen; det klinger jo hult, når man, samtidig med man klager, sidder og indgår aftaler.
Ministeren har jo gjort en del ud af i sine besvarelser i dag at snakke om, hvad der er tradition her i Folketinget.
Mig bekendt er det jo en tradition, at det er den ansvarlige minister, som har ansvaret for at lede forhandlingerne, har ansvaret for at finde de steder, hvor der kan laves kompromiser og parterne kan finde hinanden, har ansvaret for at finde så brede flertal som overhovedet muligt, når man laver gennemgribende forandringer af det danske samfund.
Det, der jo er sagen her, er det, som ministeren har bekræftet gentagne gange i dag, nemlig at regeringen har en aftale.
Den har en aftale med Dansk Folkeparti, regeringen kan ikke rokke med ørerne uden at spørge Dansk Folkeparti, og Dansk Folkeparti har ikke nogen interesse i at lave brede aftaler med resten af Folketinget.
Hvilken interesse skulle Dansk Folkeparti have i det?
Lad mig nævne et eksempel: For over en måned siden forhandlede vi på trafikområdet konkrete forligstekster hos transportministeren.
De er sendt over.
Vi vidste, der var én, måske to knaster i de papirer, som ville kræve, at regeringspartierne og Dansk Folkeparti satte sig sammen og snakkede, bl.a. om der skulle være et eller to trafikselskaber på Sjælland.
Vi har intet hørt i en måned.
Hører vi noget på trafikområdet, eller er det bare sådan, at hvis Dansk Folkeparti ikke vil have to trafikselskaber, så lægger vi hele trafikområdet ned?
Jeg må sige, at det overrasker mig meget.
Det er da sådan set grundregel nummer et, at en aftale er en aftale, og at en aftale skal holdes.
Sandheden er jo, at i hele det her forløb har regeringen med Dansk Folkepartis opbakning stået vagt om de indrømmelser, vi har givet S og R, selv om de den ene gang efter den anden har forladt mødelokalet.
Det er også derfor, jeg bruger det billede at sige, at vi har siddet og set filmen om kommunalreformen sammen, og selv om man har forladt lokalet, har vi ikke spolet filmen tilbage.
Det gør selvfølgelig også, at rulleteksterne kommer lige om lidt, og der kommer ikke til at stå: Efter idé af Socialdemokratiet og Det Radikale Venstre.
Nej, det kommer der ikke til at stå, for styrkeforholdet er nu engang sådan, at vi har indgået en aftale.
Ja, selvfølgelig bliver der møder hos transportministeren, men hr. Martin Lidegaard må jo også orientere sig i sin egen gruppe om, hvad det er for et forløb, der er aftalt overordnet her, nemlig det forløb, at vi bad de to partier om hen over Kristi himmelfart-ferien at være præcise i deres meldinger på de forskellige områder, sådan at regeringen også på et mere overordnet plan kunne danne sig et indtryk af, hvad det egentlig er for justeringer, der skal til, hvis flere lovforslag end det, der ser ud til at være tilfældet lige nu, skal lande med brede flertal.